NÁRODNÁ   RADA   SLOVENSKEJ   REPUBLIKY III. volebné obdobie
–––––––––––––––––––––––––––––––––––––––-
Návrh 
Zákon
z                               2005

ktorým sa mení a dopĺňa zákon č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov 
Národná rada Slovenskej republiky sa uzniesla na tomto zákone:
ČI. I
Zákon č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov sa mená a dopĺňa takto :
1. § 17 ods. 1 sa doplní o písmeno c ) ktoré znie:

c)	pozemky a stavby ,alebo ich časti slúžiace na vzdelávanie, alebo na vedeckovýskumné účely, alebo na vykonávanie náboženských obradov, vo vlastníctve verejných vysokých škôl, alebo štátu v užívaní štátnych vysokých škôl, Slovenskej akadémie vied, alebo cirkví a náboženských spoločností evidovaných štátom 
ČI. II
Tento zákon nadobúda účinnosť l. januára 2006.

Dôvodová správa
Všeobecná časť:

V roku 2004 sa previedli na obce nové kompetencie a s nimi aj právo vyberať miestne dane V septembri 2004 Národná rada  Slovenskej republiky schválila zákon č. 582 / Z.z. o miestnych daniach a miestnom poplatku za komunálne odpady a drobné stavebné odpady. Zákon nadobudol účinnosť 1. novembra 2004, a v § 103 ods. (1) definuje povinnosť obce a vyššieho územného celku na  zavedenie miestnej dane najskôr od prvého januára 2005 a to prijatím príslušného všeobecne záväzného nariadenia, ďalej len VZN. Zákon v §2 sa ustanovujú nasledovné druhy miestnych daní, ktoré môže ukladať obec, a) daň z nehnuteľností, b) daň za psa, c) daň za užívanie verejného priestranstva, d) daň za ubytovanie, e) daň za predajné automaty, f) daň za nevýherné hracie prístroje, g) daň za vjazd a zotrvanie motorového vozidla v historickej časti mesta, h) daň za jadrové zariadenie. Miestnou daňou, ktorú môže  ukladať vyšší územný celok, je daň z motorových vozidiel.

Do nadobudnutia účinnosti zákona 582 /2004 t.j. 14 rokov neboli pozemky a stavby škôl, Slovenskej akadémie vied, cirkví a náboženských organizácii spoplatnené. Pri príprave rozpočtov na rok 2005  tieto organizácie s touto položkou vo väčšine prípadov vôbec nepočítali. Treba povedať, že zákonodarca taxatívne v § 17 ods.(1) vymedzil, že od dane sú oslobodené pozemky, stavby, byty  a nebytové priestory vo vlastníctve obce, ktorá je správcom dane, čím sa od dane automaticky oslobodili základné školy, ktoré prešli pod správu obce. Stredné školy prešli pod správu vyšších územných celkov a tieto sa buď dohodli s obcami, kde tieto školy sídlia o oslobodení od dane, alebo použili na zaplatene dane časť finančných prostriedkov, ktoré získali z miestnej dane z motorových vozidiel. Pri analýze VZN obci sa tiež ukazuje, že aj pre cirkevne stavby a školy stredné a vysoké sa v prevažnej miere našlo pochopenie a mnohé z nich boli oslobodené od dane uplatnením §17 ods.(2), kde je zákonom daná možnosť správcovi dane podľa miestnych podmienok v obci alebo jej jednotlivej časti ustanoviť zníženie dane, alebo oslobodiť od dane. Uplatňovanie zákona však prinieslo aj mimoriadne veľké rozdiely pri stanovovaní výšky poplatkov, nakoľko v niektorých obciach sa VŠ priznali poplatky na úrovni podnikateľských subjektov. Tento postup sa hodnotí ako neobvyklý, nakoľko poslaním VŠ nie je podnikateľská činnosť, ale výskumný a vzdelávací proces, čo štát v minulostí rešpektoval. Vyskytli sa tiež prípady, keď spoplatnenie nehnuteľnosti, v ktorých prebiehajú náboženské obrady boli na úrovni poplatkov, ktoré obec vyberá od podnikateľských subjektov čo je tiež neobvyklé, lebo kostol nikdy neslúžil a nebude slúžiť na podnikanie.

Budovy vysokých škôl,  budovy slúžiace na vykonávanie náboženských obradov  a budovy v správe Slovenskej akadémie vied majú špecifický charakter. Užívané budovy sú čo do plochy rozsiahle (majú veľké posluchárne, prednáškové auly, laboratória resp. priestory na vykonávanie náboženských obradov. V prípade kostolov je tento faktor veľmi výrazný. Veľká časť kostolov v Slovenskej republike sú kultúrnymi pamiatkami a preto ich zdanenie obcami sa javí ako neobvyklé. Silným argumentom hovoriacim pre odpustenie daní zo zákona je aj to, že zástupcovia obce nemôžu negatívne zasahovať do ich činnosti (pedagogická , vedeckovýskumná alebo výchovno-pastoračná) na základe odpúšťania alebo neodpúšťania daní. Školské, vedecké a cirkevné inštitúcie vedia finančné prostriedky, ktoré ušetria na odpustených daniach, efektívne využiť na vzdelávanie, výskum a výchovno-  pastoračnú činnosť. Slovensko ako krajina vstupujúca do modernej Európy potrebuje kultúrnych, vzdelaných a morálne pevných občanov a tu hrajú dôležitú a nezastupiteľnú úlohu vysoké školy, Slovenská akadémia vied , cirkvi a náboženské spoločnosti, ktorým treba pomáhať.

Osobitná časť:

K Čl. I.
Do nadobudnutia účinnosti zákona 582 /2004 t.j. 14 rokov neboli pozemky a stavby škôl, Slovenskej akadémie vied, cirkví a náboženských organizácii spoplatnené. Pri príprave rozpočtov na rok 2005  tieto organizácie s touto položkou vo väčšine prípadov vôbec nepočítali.

K Čl. II.
Navrhovaný zákon môže nadobudnúť účinnosť dňom vyhlásenia, pretože nevyžaduje žiadne opatrenia, ktoré by mali byť vykonané pred týmto termínom.

DOLOŽKA ZLUČITEĽNOSTI

návrhu právneho predpisu s právom Európskych spoločenstiev a právom Európskej únie.

1.	Navrhovateľ právneho predpisu . poslanci NR SR za ĽS - HZDS - Ľudmila Mušková, Smer - SD - Dušan Čaplovič.
2.	Názov právneho predpisu:
Návrh zákona, ktorým sa mení a dopĺňa zákon č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov 
3.	Záväzky Slovenskej republiky vyplývajúce z prístupovej zmluvy a z faktu o podmienkach pristúpenia:
Bezpredmetné
4.	Problematika návrhu zákona:
-	nie je upravená v práve Európskej únie
-	nie je upravená v práve Európskych spoločenstiev
5.	Stupeň zlučiteľnosti návrhu právneho predpisu s právom Európskych spoločenstiev.
Vzhľadom na vnútroštátny charakter upravenej problematiky je bezpredmetné vyjadrovanie stupňa zlučiteľnosti právneho predpisu s právom EÚ/ES.
6.	Gestor:
Bezpredmetné
7.	Účasť expertov :
Experti sa na vypracovaní nezúčastnili

Doložka finančných, ekonomických, environmentálnych vplyvov a vplyvov na zamestnanosť
1.	Odhad na verejné financie
Návrh zákona bude mať dopad na príjmy obcí a miest, v ktorých neboli budovy a pozemky pre vysoké školy, Slovenskú akadémiu vied , cirkví a náboženské spoločnosti oslobodené od dane. Výšku takto získaných finančných zdrojov nie je možné presne určiť ,lebo je každoročne závislá od prijatých VZN.
2.	Odhad dopadov na obyvateľov, hospodárenie podnikateľskej sféry a iných právnických osôb.
Návrh zákona nebude mať dopad na štátny rozpočet, na obyvateľov, na podnikateľskú sféru a iné právnické osoby.
3.	Odhad dopadov na životné prostredie
Návrh zákona nebude mať vplyv na životné prostredie.
4.	Odhad dopadov na zamestnanosť
Návrh zákona nebude mať dopad na zamestnanosť.